Document ID: 31993R3205

31993R3205
L 289/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 3205/93 НА СЪВЕТА
от 16 ноември 1993 година
за изменение на Регламент (ЕИО) № 357/79 относно статистическите наблюдения на площите с лозя
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че член 5 от Регламент (ЕИО) № 357/79 (3) предвижда годишните данни за площите с лозя, събирани чрез междинни наблюдения, да бъдат изпращани до Комисията;
като има предвид, че член 4 от Регламент (ЕИО) № 2392/86 на Съвета от 24 юли 1986 г. относно създаването на регистър на лозята в Общността (4) предвижда регистърът да бъде създаден в рамките на период от шест години от датата на влизане в сила на въпросния регламент; като има предвид, че регистърът започва да действа или поне приема форма, която позволява той да бъде използван за статистически цели в някои държави-членки и региони на Общността, особено що се отнася до характеристиките на площите с лозя;
като има предвид, че държавите-членки, които вече са установили регистър на лозята на национално ниво или в някои региони и осигуряват неговото редовно актуализиране в съответствие с член 5, параграф 3 от Регламент (ЕИО) № 2392/86, могат да започнат използването му за статистически цели;
като има предвид, че ежегодно актуализираните статистически резултати от регистъра на лозята могат също така да бъдат използвани като източник на годишни данни, след като тяхната статистическа достоверност е била потвърдена;
като има предвид, че е най-важно да се осигури тясно сътрудничество между държавите-членки и Комисията;
като има предвид, че Договорът предвижда земеделските политики да бъдат политики на Общността; като има предвид, че е необходимо да се установят общи и изчерпателни, валидни за цялата Общност правила за земеделска статистика, на която се основава Общата селскостопанска политика; като има предвид, че произтичащата в резултат на това работна натовареност трябва да бъде сведена до минимум чрез избягване неколкократното събиране от държавите-членки на една и съща информация,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 357/79 се изменя, както следва:
1.
към член 5 се добавя следният параграф:
„4a. Комисията, в тясно сътрудничество със заинтересованите държави-членки, проверява дали са изпълнени условията, регулиращи използването на данните от регистъра на лозята за статистически цели.“;
2.
Добавя се следният член 6а:
„Член 6a
Държавите-членки, които са въвели регистър на лозята на национално ниво или в определени региони, и които го актуализират ежегодно, както е предвидено в Регламент (ЕИО) № 2392/86, могат да съобщават на Комисията годишната информация, установена в членове 5 и 6 от настоящия регламент, като използват данните от регистъра на лозята като източник за нея.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 1993 година.

Labels: 19
6